PMIndiaData/PMIndiaSum huggingface dataset:
বিজ্ঞান, প্ৰযুক্তি আৰু উদ্ভাৱনৰ ক্ষেত্ৰত সহযোগিতা বৃদ্ধিত ভাৰত আৰু ডেনমাৰ্কৰ মাজত স্বাক্ষৰিত চুক্তি সম্পৰ্কে কেবিনেটক অৱগত

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত বিজ্ঞান, প্ৰযুক্তি আৰু উদ্ভাৱনৰ ক্ষেত্ৰত সহযোগিতা বৃদ্ধিত ভাৰত আৰু ডেনমাৰ্কৰ মাজত স্বাক্ষৰিত চুক্তি সম্পৰ্কে অৱগত কৰা হয়। ভাৰত আৰু ডেনমাৰ্কৰ মাজত বিজ্ঞান, প্ৰযুক্তি আৰু উদ্ভাৱনৰ ক্ষেত্ৰত সহযোগিতা বৃদ্ধিৰ লক্ষ্যৰে ২০১৮ৰ ২২ মে’ত স্বাক্ষৰিত চুক্তিখনে ইণ্ডো-ডাচ্চ বিজ্ঞান আৰু প্ৰযুক্তিগত সম্পৰ্কত এক ঐতিহাসিক মাইলৰখুঁটি হিচাপে বিবেচিত হৈছে। লাভালাভঃ এই চুক্তিখনে দ্বিপাক্ষিক সম্পর্কৰ ক্ষেত্রত এক নতুন অধ্যায়ৰ সূচনা কৰিব, কাৰণ উভয় পক্ষই এতিয়া বিজ্ঞান, প্রযুক্তি আৰু উদ্ভাৱনৰ জৰিয়তে পাৰস্পৰিক স্বার্থৰ উল্লেখযোগ্য সংহতিৰ জৰিয়তে অনুপ্রাণিত হৈ পৰিপূৰক শক্তিবৃদ্ধি কৰিব। এই চুক্তিখনৰ উদ্দেশ্য হৈছে ভাৰত আৰু ডেনমাৰ্কৰ মাজত পাৰস্পৰিত স্বাৰ্থত বিজ্ঞান, প্ৰযুক্তি আৰু উদ্ভাৱনৰ ক্ষেত্ৰত উৎসাহ যোগোৱাৰ লগতে উন্নয়ন তথা সহযোগিতা বৃদ্ধি কৰা। ভাৰত আৰু ডেনমাৰ্কৰ বৈজ্ঞানিক সংস্থা, শৈক্ষিক প্ৰতিষ্ঠান, গৱেষণা আৰু উন্নয়ন গৱেষণাগাৰ আৰু কোম্পানীৰ গৱেষকসকল ইয়াৰ অংশীদাৰ হ’ব পাৰিব। নবীকৰণযোগ্য শক্তি, পানী, বস্তুগত বিজ্ঞান, সুলভ স্বাস্থ্য সেৱা, চিন্থেটিক বায়’লজী, ক্ৰিয়াত্মক খাদ্য আৰু নীল অৰ্থনীতিক ইয়াৰ সম্ভাৱনাপূৰ্ণ ক্ষেত্ৰ হিচাপে চিনাক্ত কৰি এই ক্ষেত্ৰসমূহত ক্ষীপ্ৰতাৰে সহযোগিতা আগবঢ়োৱা হৈছে।
জন্ম বাৰ্ষিকী উপলক্ষে মৌলানা আবুল কালাম আজাদ আৰু আচাৰ্য জে বি কৃপালিনীলৈ শ্ৰদ্ধাঞ্জলি প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে মৌলানা আবুল কালাম আজাদ আৰু আচাৰ্য জে বি কৃপালিনীৰ জন্ম বাৰ্ষিকীত তেওঁলোকলৈ শ্ৰদ্ধাঞ্জলি জ্ঞাপন কৰে। এক বাৰ্তাত প্ৰধানমন্ত্ৰীয়ে কয়, “ভাৰতীয় ইতিহাসৰ দুই পুৰোধা ব্যক্তি মৌলানা আবুল কালাম আজাদ আৰু আচাৰ্য জে বি কৃপালিনীৰ জন্ম বাৰ্ষিকীত শ্ৰদ্ধাঞ্জলি নিবেদন কৰিছো। ভাৰতৰ স্বাধীনতা আন্দোলন আৰু তাৰ পৰৱৰ্তী সময়ত তেওঁলোকৰ অৱদানে আমাৰ দেশ নিৰ্মাণত ব্যাপক ধৰণে উপকৃত কৰিছিল।”
ছত্তীশগড়ৰ ৰাজ্যপাল শ্রী বলৰামজী দাস টেণ্ডনৰ মৃত্যুত প্রধানমন্ত্রীৰ শোক

ছত্তীশগড়ৰ ৰাজ্যপাল শ্রী বলৰামজী দাস টেণ্ডনৰ মৃত্যুত প্রধানমন্ত্রী শ্রী নৰেন্দ্র মোদীয়ে গভীৰ শোক প্রকাশ কৰিছে। এক শোকবার্তাত তেওঁ কয়, “ছত্তীশগড়ৰ ৰাজ্যপাল শ্রী বলৰামজী দাস টেণ্ডনৰ বিয়োগত মই মর্মাহত হৈছো। আমি জনজীৱনত বিশেষভাৱে শ্রদ্ধাশীল এগৰাকী ব্যক্তিক হেৰুৱালো, সমাজৰ প্রতি যিগৰাকীৰ সেৱা চিৰস্মৰণীয় হৈ থাকিব। এই শোকৰ মুহূর্তত তেওঁৰ পৰিয়ালবৰ্গ আৰু শুভাকাংক্ষীসকলৰ প্ৰতি মোৰ সমবেদনা জ্ঞাপন কৰিছো। শ্রী বলৰামজী দাস টেণ্ডনে পঞ্জাৱৰ শান্তি আৰু প্রগতিৰ লক্ষ্যৰে বহু দশক ধৰি কাম কৰি গৈছে। উদ্যোগ আৰু শ্রম কল্যাণৰ সন্দৰ্ভত তেওঁৰ আবেগ আৰু অনুভূতি তীক্ষ্ণ আছিল। তেওঁৰ প্রশাসনিক অভিজ্ঞতাৰ ফলত এই ৰাজ্যখন বিশেষভাৱে উপকৃত হৈছে। জৰুৰীকালীন অৱস্থাৰ বিৰোধিতা কৰাৰ দৰে যি সাহস তেওঁ দেখুৱাইছিল, সেয়া সদায়েই স্মৰণীয় হৈ ৰ’ব।”
ডিএনএ প্ৰযুক্তি (ব্যৱহাৰ আৰু প্ৰয়োগ) নিয়ন্ত্ৰণ বিধেয়ক, ২০১৮ত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেন্দ্ৰীয় কেবিনেট বৈঠকত ডিএনএ প্ৰযুক্তি (ব্যৱহাৰ আৰু প্ৰয়োগ) নিয়ন্ত্ৰণ বিধেয়ক, ২০১৮ত অনুমোদন জনাইছে। সবিশেষঃ দেশত ডিএনএভিত্তিক ফৰেন্সিক প্ৰযুক্তি সম্প্ৰসাৰণ আৰু প্ৰয়োগৰ জৰিয়তে বিচাৰ প্ৰক্ৰিয়াৰ প্ৰতি সমৰ্থন আৰু সুদৃঢ় কৰাৰ লক্ষ্যৰে “ডিএনএভিত্তিক প্ৰযুক্তি (ব্যৱহাৰ আৰু নিয়ন্ত্ৰণ) বিধেয়ক, ২০১৮” প্ৰৱৰ্তনৰ মুখ্য উদ্দেশ্য। ডিএনএভিত্তিক প্ৰযুক্তিৰ উপকাৰিতা হৈছে অপৰাধজনিত সমস্যাৰ সমাধান আৰু সন্ধানহীন লোকক চিনাক্তকৰণ, যিটো সমগ্ৰ দেশতে স্বীকৃত। বিধেয়কখনৰ জৰিয়তে ডিএনএ পৰীক্ষাগাৰৰ বাবে স্বীকৃতি আৰু নিয়ন্ত্ৰণ বাধ্যতামুলক কৰাৰ মুল কাৰণ হৈছে দেশত এনে প্ৰযুক্তিৰ ব্যৱহাৰ বৃদ্ধি কৰা আৰু ডিএনএ পৰীক্ষাৰ বিশ্বাসযোগ্যতা নিশ্চিত কৰাৰ লগতে আমাৰ নাগৰিকসকলৰ গোপনীয়তাৰ অধিকাৰক অপব্যৱহাৰ কৰাত সুৰক্ষা প্ৰদান কৰা। ক্ষীপ্ৰতাৰে ন্যায় প্ৰদান। দোষী সাব্যস্তৰ সংখ্যা বৃদ্ধি কৰা। এই বিধেয়কত দেশৰ যিকোনো স্থানত কোনো এজন লোক সন্ধানহীন হোৱাৰ বিপৰীতে আন এঠাইত অচিনাক্ত মৃতদেহ উদ্ধাৰ হ’লে, দুয়োটাৰে ক্ৰছ মেচিং কৰাৰ ব্যৱস্থা ৰখা হৈছে। পটভূমিঃ ফৰেন্সিকত কৰা ডিএনএ পৰীক্ষাৰ জৰিয়তে মানৱ কৰা বিভিন্ন হানি(যেনে-হত্যা, ধৰ্ষণ, মানৱ সৰবৰাহ অথবা গুৰুতৰ আঘাত) আৰু (চুৰি, ডকাইতি)ৰ দৰে অপৰাধজনিত গোচৰৰ নিষ্পত্তিত উল্লেখযোগ্য ভূমিকা পালন কৰে। ২০১৬ চনত নেচনেল ক্ৰাইম ৰেকৰ্ডছ ব্যুৰ’ৰ পৰিসংখ্যা অনুসৰি দেশত এনে ধৰণৰ অপৰাধৰ সংখ্যা প্ৰতি বছৰে ৩ লাখলৈ বৃদ্ধি পাইছে। পৰিতাপৰ বিষয় এই যে ইয়াৰে ন্যূনতম অংশৰ ডিএনএ পৰীক্ষা সম্পন্ন হৈছে। এনে পৰিপ্ৰেক্ষিতত এই বিধেয়কে যথেষ্ট সকাহ দিব।
জন্ম জয়ন্তীত স্বামী বিবেকান্দক স্মৰণ প্ৰধানন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে জন্ম জয়ন্তীত স্বামী বিবেকানন্দক শ্ৰদ্ধাৰে স্মৰণ কৰিছে। “জন্ম জয়ন্তীত স্বামী বিবেকানন্দক মই প্ৰণাম জনাইছো৷ ৰাষ্ট্ৰীয় যুৱ দিৱসত আজি মই আমাৰ দেশৰ যুৱ প্ৰজন্মৰ অদম্য শক্তি আৰু উৎসাহক চেল্যুট জনাইছো৷ তেওঁলোক হ’ল নতুন ভাৰতৰ নিৰ্মাতা৷”—প্ৰধানমন্ত্ৰীয়ে কয়৷
ভাৰতীয় চার্টার্ড একাউন্টেন্ট প্ৰতিষ্ঠান আৰু বাহৰেইন ইনষ্টিটিউট অৱ বেংকিং এণ্ড ফাইনেন্সৰ মাজত স্বাক্ষৰিত বুজাবুজি চুক্তি কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত আজি অনুষ্ঠিত কেন্দ্রীয় কেবিনেট বৈঠকত ভাৰতীয় চার্টার্ড একাউন্টেন্ট প্ৰতিষ্ঠান আৰু বাহৰেইন ইনষ্টিটিউট অৱ বেংকিং এণ্ড ফাইনেন্সৰ মাজত স্বাক্ষৰিত বুজাবুজি চুক্তি অনুমোদন জনাইছে। বাহৰেইনৰ হিচাপ-নিকাচ, আর্থিক আৰু অডিট সম্পৰ্কীয় জ্ঞান ভাণ্ডাৰক শক্তিশালী কৰাৰ লক্ষ্যৰে যৌথভাবে কাম কৰবিলৈ এই বুজবুজি চুক্তি স্বাক্ষৰ কৰা হৈছে। এই বুজাবুজি চুক্তি চর্ত অনুসৰি ভাৰতীয় চার্টার্ড একাউন্টেন্ট প্ৰতিষ্ঠান (আইচিএআই), বাহৰেইন ইনষ্টিটিউট অৱ বেংকিং এণ্ড ফাইনেন্স (বিআইবিএফ) এ আৰম্ভ কৰা একাউন্টিং আৰু ফাইনেন্স সম্পৰ্কীয় পাঠ্যক্রম পর্যালোচনাৰ ক্ষেত্ৰত কাৰিকৰী সহায় আগবঢ়াব। বাহৰেইনৰ ছাত্র-ছাত্রীসকলে যাতে চার্টার্ড একাউন্টেন্ট পাঠ্যক্রমত পৰীক্ষা দি আইচিএআইৰ সদস্যপদ পাবলৈ সক্ষম হয়স সেইবিষয়ে ইয়াত পৰামৰ্শ আগবঢ়োৱা হ’ব। বাহাৰেইনৰ যোগ্য ছাত্র-ছাত্রীসকলৰ বাবে বৃত্তিমুলক পৰীক্ষা আয়োজন কৰাৰ ক্ষেত্ৰত আইচিএআয়ে সহায় কৰিব। এই বুজাবুজি চুক্তিৰ ফলত দুয়ো দেশৰ একাউন্টিং আৰু অডিট সংম্পৰ্কীয় ক্ষেত্রত এক পাৰস্পৰিক স্বার্থৰ উপযোগী কার্যকৰী সম্পর্ক গঢ়ি উঠিব বুল আশা কৰা হৈছে। উল্লেখ্য যে ভাৰতীয় সংসদত গৃহীত দ্য চাৰ্টাৰ্ড একাউণ্টেণ্ট এক্ট, ১৯৪৯ অনুসৰি গঠন কৰা ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান(আইচিএআই) হৈছে এক সাংবিধানিক নিকায়, যাৰ দ্বাৰা ভাৰতীয় চাৰ্টাৰ্ড একাউণ্টেচী নিয়ন্ত্ৰিত হয়। ইফালে, প্ৰশিক্ষণ আৰু মানৱ সম্পদ গঢ়াৰ লক্ষ্যৰে ১৯৮১ চনত বাহৰেইন ইনষ্টিটিউট অৱ বেংকিং এণ্ড ফাইনেন্স স্থাপন কৰা হয়।
শ্ৰী মহম্মদ আশ্ৰাফুল হকৰ বিয়োগত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰী মহম্মদ আশ্ৰাফুল হকৰ বিয়োগত গভীৰ শোক প্ৰকাশ কৰিছে। এক শোকবাৰ্তাত প্ৰধানমন্ত্ৰীয়ে কয়, “বিহাৰৰ কিষাণগঞ্জ সমষ্টিৰ সাংসদ শ্ৰী মহম্মদ আশ্ৰাফুল হকৰ বিয়োগত অতিশয় দুঃখিত হৈছো। এই দুখৰ সময়ত তেওঁ পৰিয়ালৰ লগতে সমৰ্থকসকলৰ প্ৰতি সমবেদনা জ্ঞাপন কৰিছো।”
এনডিএমএৰ ষষ্ঠ বৈঠকত অধ্যক্ষতা কৰিলে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি নতুন দিল্লীত ৰাষ্ট্ৰীয় দুৰ্যোগ ব্যৱস্থাপনা প্ৰাধিকৰণ(এনডিএমএ)ৰ ষষ্ঠ বৈঠকত অধ্যক্ষতা কৰে। প্ৰধানমন্ত্ৰীয়ে এনডিএমএই দেশৰ দুৰ্যোগৰ সময়ত ফলপ্ৰসূভাৱে সম্পাদন কৰা কাম-কাজৰ পৰ্যালোচনা কৰে। তেওঁ লগতে এনডিএমএৰ অধীনত চলি থকা প্ৰকল্পসমূহৰো পৰ্যালোচনা কৰে। প্ৰধানমন্ত্ৰীয়ে দেশৰ নাগৰিকসকলৰ জীৱন আৰু সম্পত্তি ৰক্ষাৰ হেতু অধিক ফলপ্ৰসূতাৰে কাম কৰাৰ বাবে বিভিন্ন অংশীদাৰসমূহৰ মাজত ভালদৰে সমন্বয় সাধনৰ প্ৰয়োজনীয়তাৰ ওপৰত গুৰুত্ব আৰোপ কৰে। তেওঁ দুৰ্যোগ ব্যৱস্থাপনাৰ ক্ষেত্ৰত বিশ্বৰ শ্ৰেষ্ঠ বিশেষজ্ঞক অনাৰ প্ৰয়োজনীয়তো গুৰুত্ব আৰোপ কৰে। বৈঠকত এনডিএমএৰ সদস্য আৰু বিষয়াবৰ্গৰ লগতে কেন্দ্ৰীয় গৃহ মন্ত্ৰী শ্ৰী ৰাজনাথ সিং, বিত্ত মন্ত্ৰী শ্ৰী অৰুণ জেটলী, কৃষি আৰু কৃষক কল্যান মন্ত্ৰী শ্ৰী ৰাধামোহন সিঙো উপস্থিত থাকে।
প্ৰধানমন্ত্ৰীৰ ছিন্দৰী ভ্ৰমণ, ঝাৰখণ্ডত কেইবাটাও উন্নয়নমুলক প্ৰকল্পৰ আধাৰশিলা স্থাপন

ঝাৰখণ্ডত প্ৰধানমন্ত্ৰীয়ে আজি ছিন্দৰীৰ এক অনুষ্ঠানত ভাৰত চৰকাৰ আৰু ঝাৰখণ্ড চৰকাৰৰ কেইবাটাও প্ৰকল্পৰ আধাৰশিলা স্থাপন কৰে। সেইবোৰ ভিতৰতঃ • হিন্দুস্থান উৰ্বৰক আৰু ৰসায়ন লিমিটেডৰ অধীনস্থ ছিন্দৰী সাৰ প্ৰকল্পৰ পুনৰুজ্জীৱিতকৰণ। • গেইলৰ ৰাঁচী চহৰ গেছ বিতৰণ প্ৰকল্প • সৰ্বভাৰতীয় আয়ুৰ্বিজ্ঞান প্ৰতিষ্ঠান(এইমছ), দেওঘৰ • দেওঘৰ বিমানবন্দৰৰ উন্নয়ন • পট্ৰাটু ছুপাৰ থাৰ্মেল শক্তি প্ৰকল্প (৩x৮০০ মেগাৱাট) তেওঁ জন ঔষধি কেন্দ্ৰৰ বাবে বুজাবুজি চুক্তি বিনিময় অনুষ্ঠানতো উপস্থিত থাকে। এই উপলক্ষে এক ৰাজহুৱা সভাত সমবেত ৰাইজক উদ্দেশ্যি আগবঢ়োৱা ভাষণত প্ৰধানমন্ত্ৰীয়ে ভগৱান বিৰছা মুণ্ডৰ প্ৰতি শ্ৰদ্ধা নিবেদন কৰে। তেওঁ কয় যে ঝাৰখণ্ডৰ দ্ৰুত উন্নয়নৰ অৰ্থে ৰাজ্য চৰকাৰ আৰু কেন্দ্ৰীয় চৰকাৰে কাম কৰি আছে। তেওঁ কয় যে আজি আধাৰশিলা স্থাপন কৰা প্ৰকল্পসমূহৰ বাবে মুঠ ২৭,০০০ কোটি টকা ব্যয় হ’ব। এই প্ৰকল্পসমূহে ঝাৰখণ্ডৰ যুৱকসকলক যথেষ্ট সূযোগ প্ৰদান কৰিব। প্ৰধানমন্ত্ৰীয়ে লগতে কয়, তেওঁ প্ৰধানমন্ত্ৰী হিচাপে দায়িত্বভাৰ চমজি লোৱাৰ সময়ত দেশৰ ১৮,০০০ গাঁৱত বিজুলী সংযোগ নাছিল। আমি সেই গাঁওবোৰত বিজুলী যোগান ধৰি তেওঁলোকৰ জীৱন উজ্বলাই তুলিবলৈ সক্ষম হৈছো। বৰ্তমান আমি দেশৰ প্ৰতি ঘৰতে বিজুলী সংযোগ প্ৰদান নিশ্চিত কৰাৰ দিশত কাম কৰি আছো। প্ৰধানমন্ত্ৰীয়ে ছিন্দৰীৰ বন্ধ অৱস্থাত থকা সাৰ কাৰখানাৰ পুনৰুজ্জীৱিতকৰণ কৰাৰ কথাও ভাষণত দোঁহাৰে। তেওঁ কয় যে এই কাৰখানাৰ জৰিয়তে পূব ভাৰত যথেষ্ট উপকৃত হ’ব। প্ৰধানমন্ত্ৰীয়ে কয় যে ঝাৰখণ্ডত এইমছ স্থাপনে ৰাজ্যখণ্ডৰ স্বাস্থ্যখণ্ডলৈ আমুল পৰিৱৰ্তন আনিব। তেওঁ লগতে কয় যে ৰাজ্যখনৰ দুখীয়া লোকসকলেও উন্নত মানৰ স্বাস্থ্য সেৱা লাভ কৰিবলৈ সক্ষম হ’ব। প্ৰধানমন্ত্ৰীয়ে কয় যে কেন্দ্ৰীয় চৰকাৰে বিমান যাত্ৰা সকলোৰে বাবে সুলভ আৰু সুগম কৰি তুলিছে।
সাংসদসকলৰ বাবে নবনির্মিত ৱেষ্টাৰ্ণ কোর্ট এনেক্স ভৱনৰ উদ্বোধন কৰিলে প্রধানমন্ত্রীয়ে

প্রধানমন্ত্রী শ্রী নৰেন্দ্র মোদীয়ে আজি নতুন দিল্লীত নবনির্মিত ৱেষ্টার্ন কোর্ট এনেক্স ভৱনৰ উদ্বোধন কৰে। কামৰ সূত্রে ৰাজধানীত অহা সাংসদসকলে আগলৈ এই এনেক্স ভৱনত সাময়িকভাবে থাকিব পাৰিব। এই উপলক্ষে আগবঢ়োৱা ভাষণত প্ৰধানমন্ত্ৰীয়ে লোকসভাৰ অধ্যক্ষ শ্রীমতী সুমিত্রা মহাজনক ভূয়সী প্রশংসা কৰে। তেওঁ কয় যে মূলতঃ শ্রীমতী মহাজনৰ নিৰলস প্রচেষ্টাৰ ফলতে এই ভৱন নির্মাণৰ কাম সঠিক সময়ত সম্পূর্ণ হৈছে। এই প্রকল্প ৰূপায়ণৰ সবিশেষ বিষয় সন্দৰ্ভত তেওঁ অতি সজাগ আৰু সতর্ক আছিল। প্ৰধানমন্ত্ৰীয়ে কয় যে প্রকল্পটোৰ কাম নির্দিষ্ট সময় আৰু ধাৰ্য কৰা ব্যয় অনুসৰিয়েই সম্পূর্ণ হৈছে। প্ৰধানমন্ত্ৰীয়ে এই উপলক্ষে নির্মাণ প্রকল্পৰ সৈতে জড়িত সকলোকে অভিনন্দন জ্ঞাপন কৰে। প্রধানমন্ত্রীয়ে কয় যে নবনির্বাচিত সাংসদসকল যেতিয়া কৰ্ম সূত্রে ৰাজধানীলৈ আহে, তেতিয়া অধিকাংশ সময়েই তেওঁলোকে হোটেলত থাকিব লগা হয়, সেইটোৱে সংবাদমাধ্যমৰ শিৰোনাম দখল কৰে। কিন্তু প্রকৃত সমস্যা হ’ল চৰকাৰী গৃহত যিসকল প্রাক্তন সাংসদ থাকে, তেওঁলোকে নির্দিষ্ট সময়ৰ ভিতৰত ঘৰ খালী কৰিবলৈ অপাৰগ হয়। কেন্দ্রীয় চৰকাৰে ড০ বাবাচাহেব আম্বেদকাৰৰ পথ আৰু আদর্শ অনুসৰণ কৰি চলিছে বুলি উল্লেখ কৰে প্ৰধানমন্ত্ৰীয়ে। তেওঁ কয় যে ড০ আম্বেদকাৰৰ জীৱনাদর্শৰ মূলমন্ত্রই আছিল ‘সম্প্রীতিৰ সৈতে সহাৱস্থান’। সেয়েহে দেশৰ দৰিদ্রতম লোকসকলৰ বাবে কাম কৰি যোৱাটোৱেই এই চৰকাৰৰ বিশেষ নীতি। প্রধানমন্ত্রীয়ে বাবাচাহেব আম্বেদকাৰে জীৱনৰ বিয়লি সময়খিনি কটোৱা নতুন দিল্লী ২৬, আলিপুৰ ৰোডৰ গৃহটো বাবাচাহেবৰ জন্ম বার্ষিকীৰ প্রাকক্ষণত ১৩ এপ্রিল, ২০১৮ত এক স্মাৰক উদ্বোধন কৰা হ’ব বুলি ঘোষণা কৰে। ড০ আম্বেদকাৰৰ নামত যিসকল লোকে ৰাজনীতিৰ খেল খেলিছে, সেইসকলক কঠোৰ ভাষাৰে গৰিহণা দিয়ে প্রধানমন্ত্রীয়ে।
উপ-ৰাষ্ট্ৰপতি হিচাপে ভেংকায়া নাইডুৰ কাৰ্যকালৰ প্ৰথম বৰ্ষপূৰ্তি উপলক্ষে গ্ৰন্থ উন্মোচনী অনুষ্ঠানত প্ৰধানমন্ত্ৰীৰ ভাষণ

উপ-ৰাষ্ট্ৰপতি হিচাপে ভেংকায়া নাইডুৰ কাৰ্যকালৰ প্ৰথম বৰ্ষপূৰ্তি উপলক্ষে “মোভিং অন, মোভিং ফৰৱাৰ্ড-এ ইয়েৰ ইন অফিছ” শীৰ্ষক গ্ৰন্থ উন্মোচন কৰে প্ৰধানমন্ত্ৰী শ্ৰী নৰেন্দ্ৰ মোদীয়ে। তেওঁ লগতে উপ-ৰাষ্ট্ৰপতিক গ্ৰন্থখনিৰ প্ৰথমটো কপি উপহাৰ দিয়ে। এই উপলক্ষে আগবঢ়োৱা ভাষণত প্ৰধানমন্ত্ৰীয়ে কয় যে শ্ৰী ভেংকায়া নাইডুৰ সৈতে তেওঁ কেইবাবছৰো কাম কৰাৰ সূযোগ পাইছিল। তেওঁ কয় যে শ্ৰী নাইডুৱে সকলোতকৈ তেওঁক ন্যস্ত কৰা কাৰ্যভাৰত গুৰুত্ব প্ৰদান কৰিছিল। প্ৰধানমন্ত্ৰীয়ে কয় যে শ্ৰী ভেংকায়া নাইডু ডাঙৰীয়াক যি দায়িত্বই প্ৰদান নকৰক কিয়, অতি কৰ্মদক্ষতাৰে তেওঁৰ ভূমিকা সহজ কৰি তোলে। প্ৰধানমন্ত্ৰীয়ে লগতে কয় যে ভেংকায়া নাইডুৱে সূদীৰ্ঘ ৫০ বছৰ ৰাজহুৱা কৰ্মত জড়িত হৈ আছে-১০ বছৰ ছাত্ৰ ৰাজনীতি আৰু ৪০ বছৰ ৰাজ্যৰ সমান্তৰালভাৱে ৰাষ্ট্ৰীয় ৰাজনীতত আছে। প্ৰধানমন্ত্ৰী শ্ৰী নৰেন্দ্ৰ মোদীয়ে কয় যে শ্ৰী ভেংকায়া নাইডুৰ সকলো শ্ৰেণীৰ লোকক আত্মীয় কৰি লোৱা সক্ষমতা আছে আৰু তেওঁ এগৰাকী অতি নিয়মানুৱৰ্তী ব্যক্তি। তেওঁক যি দায়িত্বই প্ৰদান নকৰক কিয়, সকলোতে দূৰদৃষ্টিসম্পন্ন নেতৃত্ব প্ৰদান কৰে। তেওঁক অৰ্পণ কৰা কামৰ জৰিয়তে সম্পূৰ্ণ ন্যায় লাভ কৰাটো সুনিশ্চিত কৰিবলৈ, তেওঁ সৰ্বশ্ৰেষ্ঠ বিশেষজ্ঞৰ সেৱা লয় বুলি উল্লেখ কৰে প্ৰধানমন্ত্ৰীয়ে। প্ৰধানমন্ত্ৰীয়ে লগতে দোঁহাৰে যে প্ৰাক্তন প্ৰধানমন্ত্ৰী শ্ৰী অটল বিহাৰী বাজপেয়ীৰ শাসনকালত শ্ৰী ভেংকায়া নাইডুক কেবিনেটক অন্তৰ্ভূক্ত কৰা হৈছিল, তেতিয়া ভেংকায়া ডাঙৰীয়াই তেওঁক গ্ৰামোন্নয়ন দপ্তৰ প্ৰদান কৰিবলৈ অনুৰোধ জনাইছিল। ভেংকায়া ডাঙৰীয়া অন্তৰৰ পৰা এগৰাকী কৃষক আছিল আৰু কৃষকৰ কল্যান আৰু কৃষিৰ প্ৰতি উৎসাহী আছিল। প্ৰধানমন্ত্ৰীয়ে কয় যে প্ৰধানমন্ত্ৰী গ্ৰাম চড়ক যোজনা কাৰ্যকৰী হোৱাৰ মুলতে আছিল ভেংকায়া নাইডুৰ প্ৰচেষ্টা। যিসময়ত ৰাজনীতিৰ আলোচনা কেৱল ৰে’ল ষ্টপেজতে কেন্দ্ৰিত আছিল, সেইসময়ত নাইডু ডাঙৰীয়াই এইটো সুনিশ্চিত কৰিছিল যে নেতাসকলে পথৰ লগতে যোগাযোগৰ অন্যান্য মাধ্যমসমূহৰ বিষয়েও ভাবৱ বুলি প্ৰধানমন্ত্ৰীয়ে লগতে কয়। প্ৰধানমন্ত্ৰীয়ে ইংৰাজী অথবা তেলেগু ভাষাত ভেংকায়া নাইডু ডাঙৰীয়াই ব্যৱহাৰ কৰা শব্দাৱলীৰ প্ৰশংসা কৰে। প্ৰধানমন্ত্ৰীয়ে কয় যে এইটো প্ৰশংসনীয় যে উপ-ৰাষ্ট্ৰপতি ডাঙৰীয়াই তেওঁ কাৰ্যকালৰ প্ৰথম বৰ্ষৰ সন্দৰ্ভত ৰিপোৰ্ট কাৰ্ড প্ৰস্তুত কৰিছে, য’তে তেওঁ সংসদৰ বাহিৰে-ভিতৰে কৰা কামৰ তথ্যৰে সমৃদ্ধ হৈ আছে।
ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান  আৰু তাঞ্জানিয়াৰ নেচনেল বোৰ্ড অফ একাউণ্টছ এণ্ড অডিটৰছৰ মাজত বুজাবুজি চুক্তি স্বাক্ষৰত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত আজি অনুষ্ঠিত কেন্দ্রীয় কেবিনেট বৈঠকত ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান (আইচিএআই) আৰু তাঞ্জানিয়াৰ নেচনেল বোৰ্ড অফ একাউণ্টছ এণ্ড অডিটৰছ (এনবিএএ)ৰ মাজত বৃত্তিমুলক নিয়ম-কানুন, প্রযুক্তিগত গৱেষণা, বৃত্তিমুলক উন্নয়ন প্রচেষ্টা, একাউনচেন্সিৰ প্রশিক্ষণ, অডিট ব্যৱস্থাৰ কাম-কাজ আৰু মানদণ্ডৰ ওপৰত নজৰ দিয়া, একাউন্টিঙৰ ক্ষেত্রত জ্ঞানৰ প্রসাৰ, বৃত্তিমুলক দক্ষতা তথা মেধাৰ বিকাশকে ধৰি বিভিন্ন ক্ষেত্রত পাৰস্পৰিক সহযোগিতা প্রসাৰৰ লক্ষ্যৰে প্ৰস্তাৱিত বুজাবুজি চুক্তি স্বাক্ষৰ কৰিবলৈ অনুমোদন জনায়। এই বুজাবুজি চুক্তি স্বাক্ষৰ হ’লে আইচিএআইৰ সদস্য, ছাত্র-ছাত্রী আৰু তেওঁলোকৰ সংস্থা আৰু প্রতিষ্ঠানসমূহৰ মাজত পাৰস্পৰিক স্বার্থ ৰক্ষাৰ ক্ষেত্রত এক বিশেষ সম্পর্ক গঢ লৈ উঠিব। তদুপৰি, আইচিএআই সদস্যসকলে বৃত্তিমুলক অভিজ্ঞতাৰ পৰিসৰক আৰু অধিক বিকশিত কৰাৰো সুযোগ পাব। এই বুজাবুজি চুক্তিৰ গইনা লৈ আইচিএআই আৰু এনবিএএৰ মাজত এক সুদৃঢ় সম্পর্ক গঢ়ি উঠিব। উল্লেখ্য যে এই চুক্তিয়ে তাঞ্জানিয়াত ভাৰতৰ একাউণ্টেন্সিৰ শিক্ষাৰ্থীসকলৰ বাবে এক সংস্থাপনৰ বাটো মুকলি হ’ব। ইফালে, ভাৰতীয় সংসদত গৃহীত দ্য চাৰ্টাৰ্ড একাউণ্টেণ্ট এক্ট, ১৯৪৯ অনুসৰি গঠন কৰা ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান(আইচিএআই) হৈছে এক সাংবিধানিক নিকায়, যাৰ দ্বাৰা ভাৰতীয় চাৰ্টাৰ্ড একাউণ্টেচী নিয়ন্ত্ৰিত হয়।
ভিডিঅ’ কনফাৰেন্সৰ জৰিয়তে দেশজুৰি থকা ‘মুদ্রা যোজনা’ৰ হিতাধিকাৰীসকলৰ সৈতে মত-বিনিময় প্ৰধানমন্ত্ৰীৰ

প্রধানমন্ত্রী শ্রী নৰেন্দ্র মোদীয়ে আজি ভিডিঅ’ কনফাৰেন্সৰ জৰিয়তে দেশজুৰি ‘মুদ্রা যোজনা’ৰ হিতাধিকাৰীসকলৰ সৈতে মত-বিনিময় কৰে। চৰকাৰী আঁচনিসমূহৰ হিতাধিকাৰীসকলৰ সৈতে ভিডিঅ’ কনফাৰেন্সৰ জৰিয়তে এয়া প্রধানমন্ত্রীৰ দ্বিতীয় বাৰ্তালাপ। এই যোজনাৰ হিতাধিকাৰীসকলৰ সৈতে হোৱা মত-বিনিময়ত সন্তোষ প্রকাশ কৰি প্রধানমন্ত্রীয়ে কয় যে মুদ্রা যোজনা বিভিন্ন ধৰণৰ কর্মসংস্থাপনৰ উৎস হৈ উঠিছে। তেওঁ লগতে কয় যে এই আঁচনিৰ জৰিয়তে সুদখোৰ আৰু দালালৰ জালৰ পৰা উদ্যোগীসকলে ৰেহাই পাইছে। অই আঁচনিয়ে যুৱক-যুৱতী, মহিলা আৰু নিজৰ ব্যৱসায় আৰম্ভ অথবা ইয়াৰ পৰিধি সম্প্ৰসাৰিত কৰিব খোজাসকলক নতুন সুযোগ প্ৰদান কৰিছে বুলিও তেওঁ মন্তব্য কৰে। প্রধানমন্ত্রী মুদ্রা যোজনাৰ জৰিয়তে বৰ্তমানলৈকে ৫.৭৫ লাখ কোটি টকা মূল্যৰ ১২ কোটি ঋণ দিয়া হৈছে। ইয়াৰ জৰিয়তে ২৮ শতাংশ অর্থাৎ ৩.২৫ লাখ কোটি টকা মূল্যৰ ঋণ প্রথমবাৰ উদ্যোগ বা ব্যৱসায় আৰম্ভ কৰা উদ্যোগীক দিয়া হৈছে। বৰ্তমানলৈকে প্রদান কৰা মুঠ ঋণ সাহায্যৰ ভিতৰত ৭৪ শতাংশই মহিলা হিতাধিকাৰী আৰু ৫৫% অনুসূচিত জাতি, জনজাতি আৰু অন্যান্য পিছপৰা শ্রেণীৰ লোক আছে। মুদ্রা যোজনাৰ হিতাধিকাৰীসকলক উদ্দেশ্যি প্রধানমন্ত্রীয়ে কয় যে এই প্ৰচেষ্টাই দুখীয়া লোকসকলৰ জীৱনলৈ পৰিৱৰ্তন আনিছে। সৰু আৰু অতিক্ষুদ্র ব্যৱসায়কো এই প্ৰচেষ্টাত অন্তৰ্ভূক্ত কৰাৰ ফলত মানুহৰ আর্থ-সামাজিক দিশটো শক্তিশালী কৰাত সহায় কৰাৰ সমান্তৰালভাৱে সফলতাও আনি দিছে বুলি প্রধানমন্ত্রীয়ে কয়। আত্মসংস্থাপনৰ ওপৰত জোৰ দি প্রধানমন্ত্রীয়ে কয় যে নিজেই নিজৰ কর্মসংস্থাপনৰ ব্যৱস্থা কৰাটো অতি গৌৰৱৰ বিষয় আৰু ই পূৰ্বতে অসম্ভৱ বুলি ভবাৰ বিপৰীতে লক্ষ্যত উপনীত হোৱাত সহায় কৰিছে। মত-বিনিময়ৰ সময়ত প্রধানমন্ত্রীয়ে কয় যে মুদ্রা যোজনা যদি কেইবা বছৰ আগতেই ৰূপায়ন কৰা হ’লেহেতেন, তেতিয়া লাখ লাখ লোকে নিজৰ ব্যৱসায় আৰম্ভ কৰাত সহায় কৰিলেহেতেন। তদুপৰি, কামৰ সন্ধানত মানুহে আন ঠাইলৈ যাব লগা নহ’লহেতেন। প্রধানমন্ত্রীৰ সৈতে বাৰ্তালাপৰ সময়ত হিতাধিকাৰীসকলে মুদ্রা যোজনাই কিদৰে তেওঁলোক নিজৰ নিজৰ ব্যৱসায় আৰম্ভ কৰা তথা আন একাংশক কর্মসংস্থাপন দিয়াত সহায় কৰিছে, সেই সন্দৰ্ভত জনায়। কর্পোৰেট বহির্ভুত, অতিক্ষুদ্র আৰু সৰু উদ্যোগীসকলক ১০ লাখ টকা ঋণ সাহায্য প্রদানৰ লক্ষ্যৰে ২০১৫ৰ ৮ এপ্রিলত প্রধানমন্ত্রী মোদীয়ে ‘মুদ্রা যোজনা’ৰ শুভাৰম্ভ কৰে। এই ঋণক পিএমএমৱাইৰ অধীনত মুদ্ৰা ঋণ হিচাপে ধৰা হয়। বাণিজ্যিক বেংক, আঞ্চলিক গ্ৰাম্য বেংক, ক্ষুদ্ৰ বিত্তীয় বেংক, সমবায় বেংক, এমএইআই আৰু এনবিএফচিয়ে এই ঋণসমূহ আগবঢ়ায়।.
পশুপালন আৰু দুগ্ধপামৰ ক্ষেত্ৰত সহযোগিতাৰ বাবে ভাৰত আৰু ডেনমাৰ্কৰ মাজত স্বাক্ষৰিত বুজাবুজি চুক্তিৰ সন্দৰ্ভত অৱগত কৰিলে কেবিনেটক

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত পশুপালন আৰু দুগ্ধপামৰ ক্ষেত্ৰত সহযোগিতাৰ বাবে ভাৰত আৰু ডেনমাৰ্কৰ মাজত স্বাক্ষৰিত বুজাবুজি চুক্তিৰ সন্দৰ্ভত অৱগত কৰে। ১৬.০৪.২০১৮ত এই বুজাবুজি চুক্তি স্বাক্ষৰ কৰা হৈছিল। এই বুজাবুজি চুক্তিৰ লক্ষ্য হৈছে দুগ্ধ উন্নয়ন আৰু প্ৰতিষ্ঠানিক দৃঢ়তাৰ ভিত্তিত জ্ঞানৰ পৰিসৰ সম্প্ৰসাৰণৰ উদ্দেশ্যে পশুপালন আৰু দুগ্ধপামৰ ক্ষেত্ৰত দ্বিপাক্ষিক সহযোগিতাৰ উন্নয়ন ঘটোৱা। যুটীয়া কাৰ্যসূচী গ্ৰহণ, সহযোগিতা আৰু পৰামৰ্শ আগবঢ়োৱা তথা প্ৰাসংগিক দিশৰ মুল্যায়ন কৰাৰ বাবে প্ৰত্যেক দেশৰ প্ৰতিনিধিক লৈ এক যুটীয়া কৰ্মী গোট গঠন কৰা হ’ব। ডাচ্চৰ সৈতে হোৱা সহযোগিতাই পাৰস্পৰিক স্বাৰ্থৰ ভিত্তিত পশুৰ ব্যৱসায়কে ধৰি ভাৰতৰ পশুৰ উৎপাদন আৰু উৎপাদশীলতা বৃদ্ধিৰ লক্ষ্যৰে পশুৰ প্ৰজনন, স্বাস্থ্য আৰু দুগ্ধপাম, খাদ্য ব্যৱস্থাপনা ইত্যাদি দিশত জ্ঞানৰ লগতে বিশেষজ্ঞৰ আদান-প্ৰদান কৰাত সুবিধা হ’ব।
টেকানপুৰৰ বিএছএফ একাডেমীত বাৰ্ষিক ডিজিপি সন্মিলনত ভাগ ল’ব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে মধ্যপ্ৰদেশৰ টেকানপুৰস্থিত বিএছএফ একাডেমী ৭ আৰু ৮ জানুৱাৰীত অনুষ্ঠিত হ’বলগীয়া ডিজিপি আৰু আইজিপিসকলৰ বাৰ্ষিক সন্মিলনত ভাগ ল’ব। ডিজিপি সন্মিলন হৈছে দেশৰ শীৰ্ষ আৰক্ষী বিষয়াসকলৰ এক বাৰ্ষিক অনুষ্ঠান, য’ত তেওঁলোকে বিভিন্ন বিষয়ৰ সন্দৰ্ভত মত-বিনিময় কৰাৰ লগতে আলোচনা কৰে। ইয়াৰ পূৰ্বে প্ৰধানমন্ত্ৰী শ্ৰী নৰেন্দ্ৰ মোদীয়ে ২০১৪ চনত অসমৰ গুৱাহাটীত, ২০১৫ চনত গুজৰাটৰ কচ্চৰ ৰণৰ ধৰডো আৰু ২০১৬ চনত হায়দৰাবাদৰ নেচনেল পুলিচ একাডেমীত অনুষ্ঠিত সন্মিলনত ভাগ লৈছিল। যোৱা বছৰৰ সন্মিলনত সীমান্তৰ সন্ত্ৰাসবাদ আৰু মৌলবাদী সংগঠনৰ কাৰ্যকলাপ সন্দৰ্ভত বিস্তৃতভাৱে আলোচনা কৰা হৈছিল। প্ৰধানমন্ত্ৰীয়ে সেই সন্মিলনত নেতৃত্বৰ গুৰুত্ব, সুক্ষ্ম দক্ষতা আৰু সামূহিক প্ৰশিক্ষণৰ ওপৰত জোৰ দিছিল। তেওঁ বিশেষকৈ আৰক্ষী বাহিনীৰ বাবে প্ৰযুক্তি আৰু মানৱ সংযুক্তিৰ সন্দৰ্ভত উল্লেখ কৰে। প্ৰধানমন্ত্ৰীয়ে দেশৰ ৰাজধানী চহৰৰ বাহিৰত বাৰ্ষিক জিডিপি সন্মিলন অনুষ্ঠিত কৰাৰ উদ্দেশ্য হৈছে তেওঁৰ মতে এই সন্মিলন কেৱল ৰাজধানী দিল্লীত নহয়, দেশৰ বিভিন্ন স্থানত হোৱা উচিত।
প্ৰধানমন্ত্ৰীক সাক্ষাৎ নেপালৰ প্ৰাক্তন প্ৰধানমন্ত্ৰী শ্ৰী পুষ্প কমল দাহাল ‘প্ৰচন্দ’ৰ

নেপালৰ প্ৰাক্তন প্ৰধানমন্ত্ৰী তথা নেপাল কমিউনিষ্ট পাৰ্টীৰ সহকাৰী অধ্যক্ষ শ্ৰী পুষ্প কমল দাহাল ‘প্ৰচন্দ’ই আজি প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰে। দুয়োগৰাকী নেতাই ভাৰত-নেপাল সম্পৰ্কৰ অগ্ৰগতিৰ সমান্তৰালভাৱে পাৰস্পৰিক স্বাৰ্থজড়িত বিষয়ত আলোচনা কৰে। প্ৰধানমন্ত্ৰীয়ে সস্নেহে পূৰ্বৰ বাৰ্তালাপৰ কথা দোঁহৰাৰ লগতে ভাৰত-নেপাল সম্পৰ্ক শক্তিশালী কৰাৰ ক্ষেত্ৰত আগবঢ়োৱা তেওঁৰ মুল্যবান বৰঙণিৰ বাবে ধন্যবাদ জ্ঞাপন কৰে। চলিত বৰ্ষত দুবাৰকৈ নেপাল ভ্ৰমণ কৰাৰ কথা সদৰি কৰি প্ৰধানমন্ত্ৰীয়ে কয় যে সঘনে অনুষ্ঠিত উচ্চ পৰ্যায়ৰ বাৰ্তালাপে ভাৰত-নেপাল সম্পৰ্কত এক জোৰদাৰ গতি লাভ কৰিছে।
শিক্ষক শিক্ষণৰ ৰাষ্ট্ৰীয় পৰিষদ আইন, ১৯৯৩ৰ সংশোধনত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত কেন্দ্রীয় কেবিনেটৰ বৈঠকত বুধবাৰে শিক্ষক শিক্ষণৰ ৰাষ্ট্ৰীয় পৰিষদ আইন, ১৯৯৩ৰ সংশোধন কৰাৰ বাবে ‘ শিক্ষক শিক্ষণৰ ৰাষ্ট্ৰীয় পৰিষদ (সংশোধিত) আইন, ২০১৭’ নামেৰে এখনি বিধেয়ক সংসদত উত্থাপনৰ প্ৰস্তাৱত অনুমোদন জনায়। কেন্দ্র, ৰাজ্য বা কেন্দ্রীয় শাসিত অঞ্চলৰ দ্বাৰা পৰিচালিত যিবোৰ বিশ্ববিদ্যালয় বা প্রতিষ্ঠান এন চি টি ইৰ অনুমতি অবিহনে ২০১৭-২০১৮ শিক্ষাবর্ষলৈকে শিক্ষক শিক্ষণৰ পাঠ্যক্ৰম চলাই আছে, তেওঁলোকৰ প্রয়োজনীয় স্বীকৃতি দিয়াৰ বাবে এই সংশোধনৰ ব্যৱস্থা কৰা হৈছে। এইবোৰ প্রতিষ্ঠান বা বিশ্ববিদ্যালয়ৰ পৰা উত্তীৰ্ণ ছাত্র-ছাত্রী বা যিসকলে এতিয়াও পঢ়ি আছে, তেওঁলোকৰ ভৱিষ্যতৰ প্ৰতি লক্ষ্য ৰাখি এই স্বীকৃতি এবাৰলৈ দিয়া হ’ব। এইবোৰ প্রতিষ্ঠান বা বিশ্ববিদ্যালয়ত অধ্যয়ণৰত অথবা যিসকলে উত্তীৰ্ণ হৈছে, সেইসকল ছাত্র-ছাত্রীয়ে এই সংশোধনীৰ জৰিয়তে শিক্ষক হিচাপে চাকৰি কৰাৰ জন্য যোগ্য বুলি বিবেচিত হ’ব। এই লক্ষ্যৰে মানৱ সম্পদ উন্নয়ন মন্ত্রালয়ৰ বিদ্যালয় শিক্ষা আৰু সাক্ষৰতা বিভাগে এই সংশোধনীৰ প্রস্তাৱ উত্থাপন কৰিছে। নিয়ম মতে যিবোৰ প্রতিষ্ঠানে বিএড অথবা ডিএলএডৰ দৰে শিক্ষক শিক্ষণৰ পাঠ্যক্ৰম কৰি আছে, তেওঁলোকে শিক্ষক শিক্ষণৰ ৰাষ্ট্ৰীয় পৰিষদৰ ওচৰৰ পৰা এন চি টি ই আইনৰ ১৪ নং অনুচ্ছেদ অনুযায়ী স্বীকৃতি ল’ব লাগিব। তদুপৰি, সেইবোৰ প্রতিষ্ঠান আৰু বিশ্ববিদ্যালয়ৰ পাঠ্যক্রম এন চি টি ই আইনৰ ১৫ নং অনুচ্ছেদৰ অধীনস্থ হ’ব লাগিব। এন চি টি ইৰ ফালৰ পৰা সকলো কেন্দ্রীয় বিশ্ববিদ্যালয়, ৰাজ্যিক বিশ্ববিদ্যালয় তথা শিক্ষা আৰু প্রশিক্ষণৰ জিলা প্রতিষ্ঠানসমূহ(ডায়েট)ত এই পাঠ্যক্ৰমৰ বাবে প্রয়োজনীয় অনুমোদন ল’বলৈ জনোৱা হৈছে। ইয়াৰ সমান্তৰালভাৱে যিবোৰে ইতিমধ্যেই কোনো অনুমতি নোলোৱাকৈ পাঠ্যক্ৰম আৰম্ভ কৰিছে, সেইবোৰে ৩১ মার্চ, ২০১৭ তাৰিখৰ ভিতৰত অনুমতি বিচৰাৰ বাবে কোৱা হৈছে, যাতে তেওঁলোকে চলাই থকা বা পূৰ্বৰ পাঠ্যক্ৰমৰ ক্ষেত্রত এবাৰৰ বাবে এই অনুমতি প্ৰদান কৰা হৈছে। পটভূমিঃ উল্লেখ্য যে এন চি টি ই আইন, ১৯৯৩ খন ১৯৯৫ চনৰ ১ জুলাইৰ পৰা কার্যকৰী হৈছিল। এই আইন জম্মু-কাশ্মীৰৰ বাদে গোটেই দেশৰ ক্ষেত্ৰত প্রযোজ্য। শিক্ষক শিক্ষণ পদ্ধতিত এটা পৰিকল্পিত আৰু সমন্বিত অগ্রগতি অনাৰ বাবেই এই আইন কাৰ্যকৰী কৰাৰ কথা চিন্তা কৰা হৈছে।
ইউনেস্ক’ৰ সৃষ্টিশীল চহৰৰ নেটৱৰ্কত চেন্নাই চহৰো অন্তৰ্ভূক্ত হোৱাৰ বাবে চেন্নাইবাসীক প্ৰধানমন্ত্ৰীৰ অভিনন্দন

ইউনেস্ক’ৰ সৃষ্টিশীল চহৰৰ নেটৱৰ্কত চেন্নাই চহৰো অন্তৰ্ভূক্ত হোৱাৰ বাবে চেন্নাইবাসীক প্ৰধানমন্ত্ৰী শ্ৰী নৰেন্দ্ৰ মোদীয়ে অভিনন্দন জনাইছে। প্ৰধানমন্ত্ৰীয়ে কয়, “নিজস্ব চহকী সাংগীতিক পৰম্পৰাৰ বাবে ইউনেস্ক’ৰ সৃষ্টিশীল চহৰৰ নেটৱৰ্কত চেন্নাই চহৰো অন্তৰ্ভূক্ত হোৱাত চেন্নাইবাসীক শুভেচ্ছা জ্ঞাপন কৰিছো। আমাৰ চহকী সংস্কৃতিলৈ চেন্নাইৰ অমূল্য বৰঙণি আছে।”
‘বিজয়া দশমী’ উপলক্ষে দেশবাসীলৈ শুভকামনা প্ৰধানমন্ত্ৰী

‘বিজয়া দশমী’ উপলক্ষে সকলোলৈকে শুভকামনা জ্ঞাপন কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। এই পবিত্ৰ উপলক্ষই প্ৰতিগৰাকী ব্যক্তিৰ জীৱনলৈ সাহস, সংযম আৰু সাকাৰাত্মক উদ্দীপনা কঢ়িয়াই অনাৰো কামনা কৰে শ্ৰী মোদীয়ে। প্ৰধানমন্ত্ৰীয়ে টুইট কৰে; “দেশৰ প্ৰতিগৰাকী ব্যক্তিলৈ প্ৰতীক-পৰ্ব ‘বিজয়াদশমী’ৰ বহুত বহুত অভিনন্দন। এই পবিত্ৰ উপলক্ষই প্ৰতিগৰাকী ব্যক্তিৰ জীৱন সাহস, সংযম আৰু সাকাৰত্মক উদ্দীপনা কঢ়িয়াই আনক”।
AIIB ৰ তৃতীয় বাৰ্ষিক সভাৰ উদ্বোধনী অনুষ্ঠানত প্ৰধানমন্ত্ৰীৰ ভাষণ

এছীয় আন্তঃগাঁথনি বিনিয়োগ বেংকৰ অধ্যক্ষ মঞ্চত উপবিষ্ট সুধীবৃন্দ, ভাৰত আৰু বিদেশৰ পৰা অহা বিশিষ্ট প্রতিনিধিবৃন্দ, উপস্থিত মোৰ আদৰৰ বন্ধুগণ, এছীয় আন্তঃগাঁথনি বিনিয়োগ বেংকৰ তৃতীয় সাধাৰণ সভা উপলক্ষে আজি মুম্বাইত এনেদৰে উপস্থিত থকাৰ সুযোগ লাভ কৰি আমি আনন্দিত। এই বেংক আৰু ইয়াৰ সদস্যসকলৰ সৈতে আমাৰ সম্পর্কক অধিক গাঢ় কৰি তোলাৰ এই ধৰণৰ এক সুযোগ লাভৰ বাবেও আমি আনন্দিত। এআইআইবি-ৰ অর্থনৈতিক কাৰ্যসূচী সূচনা হৈছিল ২০১৬-ৰ জানুৱাৰী মাহত। তিনি বছৰতকৈও কম সময়ৰ ভিতৰত ইয়াৰ বর্তমানৰ সদস্য সংখ্যা হৈছেগৈ ৮৭। বেংকৰ প্ৰাৰম্ভিক মূলধনৰ পৰিমাণ বর্তমান ১০০ বিলিয়ন মার্কিন ডলাৰ। এছিয়াত এক গুৰুত্বপূর্ণ ভূমিকা পালনৰ লক্ষ্যৰে এই বেংক এতিয়া সম্পূৰ্ণ প্রস্তুত। বন্ধুসকল, জনসাধাৰণৰ বাবে এক উন্নত ভৱিষ্যৎ নিশ্চিত কৰাৰ উদ্দেশ্যেৰে এছিয়াৰ দেশসমূহৰ সন্মিলিত প্রচেষ্টাৰ ফচল হ’ল এই এছীয় আন্তঃগাঁথনি বিনিয়োগ বেংক। উন্নয়নশীল দেশ হিচাপে আমি সকলোৱেই প্রায় একে ধৰণৰ প্ৰত্যাহ্বানৰ সমূখীন হ’ব লাগিব৷ ইয়াৰ ভিতৰত এক গুৰুত্বপূৰ্ণ প্ৰত্যাহ্বান হৈছে আন্তঃগাঁথনি গঢ়ি তোলাৰ বাবে সহায় সম্পদৰ চাহিদা পূৰণ। এই কথা জানি মই অতিকৈ আনন্দিত যে এই বছৰৰ সভাৰ মূল বিষয়বস্তু বা আলোচ্য বিষয় হৈছে ‘আন্তঃগাঁথনি ক্ষেত্ৰত বিনিয়োগ : উদ্ভাৱন আৰু সহযোগিতা’। ধাৰাবাহিক আন্তঃগাঁথনি প্রক্রিয়াৰ স্বার্থত  সহ আমাৰ সকলো উন্নয়ন সহযোগীৰ সৈতে নিৰন্তৰ প্রচেষ্টা চলাই যোৱাৰ বাবে মই উন্মুখ হৈ আছো৷ শেষত, আজিৰ এই মঞ্চত কৰা আটাইবোৰ আলোচনা তথা মত-বিনিময় ফলপ্রসূ হৈ উঠিব আৰু সেই আটাইবোৰ দিশৰ পৰাই সমৃদ্ধিৰ বার্তা বহন কৰিব বুলি মই অত্যন্ত আশাবাদী৷ ধন্যবাদ।
য়াংগনত ভাৰতীয় সমূদায়ৰ সম্বোধন প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ম্যানমাৰৰ য়াংগনত ভাৰতীয় সমূদায়ক উদ্দেশ্যি ভাষণ আগবঢ়ায়। সমবেত ৰাইজক উদ্দেশ্যি প্ৰধানমন্ত্ৰীয়ে ম্যানমাৰত বসবাস কৰা লোকসকলে দুয়ো দেশৰ মহান সতি-সন্ততিসকলৰ মাজত হাজাৰ হাজাৰ বছৰ পুৰণি সংস্কৃতি আৰু সভ্যতা, ভৌগোলিক আৰু ঐতিহাসিক, আশা-আকাংক্ষা আৰু কৃতিত্বক প্ৰতিনিধিত্ব কৰিছে। প্ৰধানমন্ত্ৰীয়ে ম্যানমাৰৰ চহকী আধ্যাত্মিক পৰম্পৰাৰ সন্দৰ্ভত ব্যাখ্যা দাঙি ধৰে। প্ৰধানমন্ত্ৰীয়ে কয় যে ভাৰতীয় বংশোদ্ভৱসকল ভাৰতৰ বাবে ৰাষ্ট্ৰদূতসদৃশ। তেওঁ কয় যে যোগৰ বৈশ্বিক স্বীকৃতিও এই প্ৰবাসী লোকসকলৰে কৃতিত্ব, যিসকলে বিশ্বৰ চুকে-কোনে ইয়াক প্ৰসাৰিত কৰিছে। প্ৰধানমন্ত্ৰীয়ে কয়, “যেতিয়া মই আপোনালোকক লগ পাওঁ, মোৰ এনে অনুভৱ হয় যে বিদেশত থকা আমাৰ লোকসকলৰ সৈতে ভাৰত চৰকাৰৰ কৰ্তৃপক্ষই যোগাযোগ কৰাটো কেতিয়াও একপক্ষীয় নহয়।” দৰিদ্ৰ, সন্ত্ৰাস, দুৰ্নীতি, সাম্প্ৰদায়িকতা আৰু জাতিভেদমুক্ত এখন ভাৰত গঢ় দিবলৈ আহ্বান জনাই প্ৰধানমন্ত্ৰীয়ে কয়, “আমি আমাৰ দেশৰ সংস্কাৰ কৰিব খোজা নাই, ইয়াৰ পৰিৱৰ্তনহে আনিছোঁ”। প্ৰধানমন্ত্ৰীয়ে কয় যে ভাৰত চৰকাৰে আন্তঃগাঁথনি উন্নয়নত গুৰুত্ব দিছে। ভাল আন্তঃগাঁথনি মানে পথ আৰু ৰে’লকে নুবুজায়-ইয়াত সমাজৰ গুণগত পৰিৱৰ্তন আনিব পৰা আন কেতবোৰ কাৰকো আছে। তেওঁ কয় যে ভাৰত চৰকাৰে যিকোনো কঠোৰ সিদ্ধান্ত ল’বলৈ কেতিয়াও কুণ্ঠাবোধ নকৰে। প্ৰধানমন্ত্ৰীয়ে কয় যে জিএছটিয়ে সমগ্ৰ দেশতে নতুন সংস্কৃতিৰ উত্থান ঘটাইছে। তেওঁ কয় যে ভাৰতীয় সকলৰ বিশ্বাস যে ভাৰতক পৰিৱৰ্তন কৰিব পাৰি আৰু আমি আমাৰ ব্যৱস্থাত প্ৰৱেশ কৰা বেয়া দিশবোৰ নিৰ্মূল কৰিব পাৰিম। প্ৰধানমন্ত্ৰীয়ে কয় যে ভাৰত-ম্যানমাৰৰ লোকসকলৰ সম্পৰ্কই দুয়ো দেশৰ সম্পৰ্কক শক্তিশালী কৰি তুলিব। অনুষ্ঠানত য়াংগন প্ৰদেশৰ মুখ্যমন্ত্ৰী শ্ৰী ফিঅ’ মিন থেইনো উপস্থিত থাকে।